Õhtuleht avaldab Linnamäe seisukoha täismahus.



„Olen äärmiselt pettunud, et Eesti riik on asunud likvideerima vaba

ettevõtlust ning läbi viima vastutustundetut eksperimenti rahva tervisega.

Viis aastat tagasi võeti vastu seadus, mis näeb ette apteekide

enamusosaluse kuulumise ainult proviisoritele. Kuid vaatamata sellele ei

ole riik suutnud üleminekuperioodi sisustada moel, mis tagaks õiglase

kompensatsiooni tänastele apteegiomanikele. Eesti ajaloos on tegemist

pretsedenditu olukorraga, kus ettevõtjaid sunnitakse oma ettevõtetest

loobuma. Mitte kellelgi ei saa meie riigis enam olla garantiid omandi

puutumatusele.



Kahjuks ei ole sotsiaalministeerium täitnud turuosaliste ootusi reformi

rakendusmeetmete väljatöötamisel. Juba seaduse vastu võtmisel oli selge, et

proviisorid ei suuda ilma riiklike garantiide ning abiprogrammideta apteeke

tänaste omanike käest õiglase hinna eest omandada. Kujunenud situatsioonis,

kus sadu apteeke ootab ees mass-sulgemine, puuduvad riigil analüüsid ja

plaanid kriisi ära hoidmiseks. Kahetsusväärselt on riik tekitanud

patsientidele olukorra, kus ravimite kättesaadavus ja apteegiteenus on

vähem kui kahe kuu pärast katkemisohus.



Suuresti tänu ketiapteekide eestvedamisele on meil täna kaasaegsed apteegid

ning kvaliteetne teenus, mida apteegi külastajad iseenesestmõistetavaks

peavad. Ka Kantar Emori uuring kinnitas, et Eesti apteegiturg töötab väga

hästi ja inimeste rahulolu teenusega on kõrge. Seda hämmastavam on

sotsiaalministeeriumi järjekindel soov reform jõustada, olenemata sellest,

et sellise radikaalse muutuse järele puudub igasugune vajadus ning nagu

tänaseks on selgunud, pole seda ka praktiliselt võimalik läbi omandi

võõrandamise teostada.



Kujunenud olukorras, kus reformi jõustumiseni on jäänud vähem kui kaks kuud

ning apteeke müüa pole võimalik, otsustasin anda apteegid üle ettevõttes

praegu töötavatele proviisoritele. Patsiendid ei pea apteegireformi tõttu

kannatama, kuid riik peab ettevõtjatele kompenseerima apteekide õiglase

hinna.



Kuigi vähem kui kaks kuud enne apteegireformi jõustumist toimub poliitikute

seas jätkuvalt näiline arutelu, kas apteegireformi on vaja või mitte, ei

ole minus usku, et reformi soovitakse ka tegelikult peatada. Seetõttu tegin

põhimõttelise otsuse anda apteegid üle oma tänastele apteekritele, kelle

kogemused annavad kindlust, et apteegiteenust osutatakse ja arendatakse

samasuguste kõrgete standardite järgi nagu seda seni on tehtud. Need

apteekrid võtavad vastutuse selle eest, et ravimite kättesaadavus oleks

Eesti inimestele tagatud ka apteegireformi jõustudes.



Olen oma ettevõtet ehitanud üle 25 aasta ja on selge, et sellel on oma

väärtus ja hind. Põhiseadus näeb sundvõõrandamise puhuks ette kohese ja

õiglase hüvitise. Riik peab tekitatud kahju ettevõtjatele kinni maksma.“